32002D0049
L 021/30
JURNALUL OFÍCIAL AL UNIUNII EUROPENE
DECIZIA COMISIEI
din 23 ianuarie 2002
de modificare, pentru a doua oară, a Deciziei 2001/304/CE privind marcarea și utilizarea anumitor produse de origine animală în raport cu Decizia 2001/172/CE referitoare la unele măsuri de protecție împotriva febrei aftoase în Regatul Unit
[notificată cu numărul C(2002) 293]
(Text cu relevanță pentru SEE)
(2002/49/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), astfel cum a fost modificată ultima dată prin Directiva 92/118/CEE (2), în special articolul 10,
având în vedere Directiva 89/662/CEE a Consiliului din 11 decembrie 1989 privind controlul sanitar-veterinar în cadrul schimburilor intracomunitare în vederea realizării pieței interne (3), astfel cum a fost modificată ultima dată prin Directiva 92/118/CEE, în special articolul 9,
având în vedere Directiva 64/433/CEE a Consiliului din 26 iunie 1964 privind problemele de sănătate în domeniul schimburilor intracomunitare de carne proaspătă (4), astfel cum a fost modificată ultima dată prin Directiva 95/23/CE (5), în special articolul 6 alineatul (1) litera (f),
având în vedere Directiva 77/99/CEE a Consiliului din 21 decembrie 1976 privind problemele de sănătate în producția și introducerea pe piață de produse pe bază de carne și de alte produse de origine animală (6), astfel cum a fost modificată ultima dată prin Directiva 97/76/CE (7), în special articolul 3 secțiunea A punctul 7 paragraful al doilea,
întrucât:
(1)
După ce în Regatul Unit au fost declarate focare de febră aftoasă, Comisia adoptă Decizia 2001/740/CE din 19 octombrie 2001 referitoare la unele măsuri de protecție împotriva febrei aftoase în Regatul Unit (8), astfel cum a fost modificată ultima dată prin Decizia 2002/37/CE (9).
(2)
Decizia 2001/172/CE (10) și, apoi, Deciziile 2001/356/CE (11) și 2001/740/CE ale Comisiei au limitat transporturile din Marea Britanie de carne proaspătă provenind de la animale sensibile și de produse pe bază de carne preparate din această carne, în afară de cazul în care anumite condiții sunt respectate.
(3)
De aceea, Comisia adoptă Decizia 2001/304/CE din 11 aprilie 2001 privind marcarea și utilizarea anumitor produse de origine animală în raport cu Decizia 2001/172/CE referitoare la unele măsuri de protecție împotriva febrei aftoase în Regatul Unit (12), astfel cum a fost modificată ultima dată prin Decizia 2001/345/CE (13).
(4)
Ultimul focar de febră aftoasă în Marea Britanie a fost înregistrat la data de 30 septembrie 2001, cu mai mult de trei luni în urmă, iar controalele serologice destinate să susțină ridicarea restricțiilor legate de această boală au fost efectuate în întreaga Mare Britanie.
(5)
Ameliorarea situației privind sănătatea animală permite în prezent să se elimine majoritatea restricțiilor, în special cele aplicabile expedierilor privind produsele de origine animală și cea mai mare parte a animalelor vii din speciile sensibile provenind din Marea Britanie.
(6)
Cu toate acestea, ca măsură de precauție, situația necesită menținerea unui control strict al expedierilor de carne și de produse derivate obținute de la animale din speciile sensibile, sacrificate între 1 februarie 2001 (data probabilă a introducerii virusului) și 23 aprilie 2001 (data notificată Comisiei în conformitate cu articolul 3 din Decizia 2001/304/CE) și care nu pot face obiectul schimburilor comerciale.
(7)
Decizia 2001/304/CE trebuie să fie modificată în consecință.
(8)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Decizia 2001/304/CE se modifică după cum urmează:
1.
La articolul 1, punctul 1 se înlocuiește cu următorul text:
„(1) În conformitate cu articolul 5 punctul 1 din Directiva 72/461/CEE, carnea proaspătă care satisface cerințele articolului 3 din Directiva 64/433/CEE a Consiliului și obținută de la animale din speciile bovină, ovină, caprină și porcină, carnea proaspătă care satisface cerințele articolului 6 din Directiva 91/495/CEE și obținută de la alte biongulate originare din Marea Britanie și carnea prelucrată în Marea Britanie între data de 1 februarie 2001 și data intrării în vigoare a prezentei decizii nu poartă marca de sănătate publică prevăzută la capitolul XI din anexa I la Directiva 64/433/CEE și la capitolul III din anexa I la Directiva 91/495/CEE.”
2.
La articolul 1, punctul 5 se înlocuiește cu următorul text:
„(5) Prin derogare de la punctul 1, carnea care poate fi expediată din Marea Britanie, în conformitate cu Deciziile 2001/172/CEE, 2001/356/CE sau 2001/740/CE ale Comisiei, poate purta marca de sănătate prevăzută la capitolul XI din anexa I la Directiva 64/433/CEE și la capitolul III din anexa I la Directiva 91/495/CEE.”
3.
La articolul 2 punctul 1, paragraful al doilea se înlocuiește cu următorul text:
„Prin derogare de la dispozițiile primului paragraf, produsele pe bază de carne care au fost supuse unui tratament dintre cele definite la articolul 4 alineatul (1) din Directiva 80/215/CEE a Consiliului sau care au fost supuse în timpul preparării, integral și uniform, unui pH mai mic de 6 pot purta marca de sănătate prevăzută la capitolul VI din anexa B la Directiva 77/99/CEE.”
Articolul 2
Prezenta decizie se adresează statelor membre.
Adoptată la Bruxelles, 23 ianuarie 2002.